পঞ্চগড়, ২৪ জুন (শীর্ষ  নিউজ ডটকম): পঞ্চগড় সদর আধুনিক হাসপাতালে ডিউটিরত মেডিকেল অফিসার ডা. ফ ম আরিফুর রহমান ও মেডিকেল এসিস্টেন্ট আকতার হোসেন না থাকায় হাচিনা বেগম (১৮) নামে এক প্রসূতির মৃত্যু হয়েছে। সে সদর উপজেলার ধাক্কামারা ইউনিয়নের যতনপুকুরি গ্রামের মোজাহার হোসেনের স্ত্রী। এ ঘটনায় প্রসূতির আত্মীয়-স্বজন হাসপাতাল ঘেরাও করেছে। আজ শুক্রবার এ ঘটনা ঘটে।  জানা যায়, সদর উপজেলার যতনপুকুরি গ্রামের মোজাহার হোসেনের স্ত্রী হাচিনা বেগম একলেমসিয়া রোগে আক্রান্ত হয়ে বৃহস্পতিবার রাত ৩টা ৫০ মিনিটে সদর আধুনিক হাসপাতালে ভর্তি হন। এ সময় জরুরি  বিভাগে ডিউটিরত মেডিকেল অফিসার ডা. ফ ম আরিফুর রহমান ও মেডিকেল এসিস্টেন্ট আকতার হোসেন হাসপাতালে ডিউটিতে থাকার কথা ছিল। কিন্তু তাদের একজন ছিলেন কোয়ার্টারে, অন্যজন কোথায় ছিলেন তা কেউ বলতে পারে না। এ অবস্থায় হাচিনা হাসপাতালে ভর্তি হলেও তাকে কোনো প্রকার চিকিৎসা দেয়া হয়নি। এভাবে বিনা চিকিৎসায় আজ শুক্রবার সকাল ১১টায় মৃত্যুর কোলে ঢলে পড়ে সে। এরপর থেকে বিকেল ৩টা পর্যন্ত প্রসূতির আত্মীয় স্বজন ও গ্রামবাসী বিক্ষুব্ধ হয়ে হাসপাতাল ঘেরাও এবং হাসপাতালের আবাসিক মেডিকেল অফিসার ডা. বাহারাম আলীকে অবরুদ্ধ করে রাখে।  প্রসূতির পরিবার অভিযোগ করে বলেন, ৮ মাসের অন্তঃসত্ত্বা হাচিনা পেটের ব্যথায় ছটফট করলেও সদর হাসপাতালে ভর্তির পর তাকে কোনো প্রকার চিকিৎসা দেয়া হয়নি। এ অবস্থায় ডা. মো. বাহারাম আলী প্রতিদিনের মতো চিকিৎসাধীন রোগীদের সকাল ১০টায় দেখতে আসলে তাকে বিষয়টি অবহিত করা হয়। এরপর তিনি হাচিনাকে দেখে অবস্থা সঙ্কটাপন্ন বলে তাকে ঠাকুরগাও হাসপাতালে ভর্তির পরামর্শ দেন। এর কিছুক্ষণ পরেই সে মৃত্যুর কোলে ঢলে পড়ে। হাচিনার স্বামী মোজাহার হোসেন অভিযোগ করে বলেন, ভর্তির পর থেকেই চিকিৎসকের জন্য বারবার তাগিদ দেয়া হয়েছে। অথচ কোনো চিকিৎসককে পাইনি।  জরুরি বিভাগে আলম নামে এক ওয়ার্ডবয় ছিল। এছাড়া আর কেউ ছিল না বলে জানান তিনি।  এ ব্যাপারে আবাসিক মেডিকেল অফিসার ডা. বাহারাম আলী বলেন, রোগীটির একলেমসিয়ায় আক্রান্ত হয়ে হাসপাতালে ভর্তি হয়েছিল। রাতে এ সময় ডিউটিতে ডা. ফ ম আরিফুর রহমান ও মেডিকেল এসিস্টেন্ট আকতার হোসেন থাকার কথা ছিল। কিন্তু আরিফুর রহমান হাসপাতালে না থেকে তার কোয়ার্টারে ছিলেন।  এ প্রসঙ্গে অভিযুক্ত ডা. আরিফুর রহমান বলেন, আমি তো রাতে কোয়াটারেই থাকি। আমাকে এ ব্যাপারে মেডিকেল এসিস্টেন্ট কিছুই জানায়নি।   এ বিষয়ে অপর অভিযুক্ত মেডিকেল  এসিস্টেন্ট মো. আকতার হোসেন জানান, আমি সারারাত জরুরি বিভাগে ডিউটি করে সকাল ৮টায় বাসায় ফিরেছি। কোনো রোগী ভর্তি হলে আমার জানার কথা। এ রকম কোনো রোগী আমার হাত দিয়ে ভর্তি হয়নি। তাই তাকে চিকিৎসা দেয়ার কোনো প্রশ্নই ওঠে না। অথচ হাসপাতালের রেজিস্টার খাতায় হাচিনার ভর্তির সময় রাত ৩টা ৫০ মিনিট ও সিরিয়াল নং ৪২০১/২ পাওয়া গেছে।   এ ব্যাপারে পঞ্চগড় জেলা সিভিল সার্জন ডা. বদিউজ্জামানের সাথে যোগাযোগের চেষ্টা করা হলেও তাকে পাওয়া যায়নি।  ড়(শীর্ষ নিউজ ডটকম/প্রতিনিধি/এইউ/শাসি/১৯.১৩ ঘ.)